ATVIRO JAUNIMO CENTRO 2016 METŲ VEIKLOS ATASKAITA

Atviras jaunimo centras prie Šakių rajono savivaldybės jaunimo kūrybos ir sporto centro veikia nuo 2013 m. lapkričio mėn.

Direktorė Roma Paškevičiūtė

Jaunimo darbuotoja Gintarė Grockytė, el. paštas sakiai.ajc@gmail.com, tel. 869545490

Naudojamos patalpos: V. Kudirkos g. 64, Šakiai; plotas - 127m2

Atviras jaunimo centras 2016 metais įvykdė du Šakių rajono savivaldybės finansuojamus projektus: „Laisvai saugiu žingsniu“ ir jaunimo konferenciją „Įjunk šviesą“. Taip pat Lietuvos Respublikos socialinės apsaugos ir darbo ministerijos finansuojamą projektą „Mes – prieš smurtą 2016“. Per 2016 metus į atviro jaunimo centro veiklas įsitraukė 220 jaunų žmonių.

Įgyvendinant projektą „Laisvai saugiu žingsniu“ buvo įsigyti 8 stalo žaidimai ir prizai stalo žaidimų, stalo futbolo ir teniso varžybų nugalėtojams. Taip pat nupirkta maisto produktų (arbatų, sausainių, spragėsių) atvirame jaunimo centre besilankantiems jaunuoliams. Buvo suorganizuotas stalo žaidimų vakaras ir naujo aktyvaus skandinaviško žaidimo „Kubb“ mokymai ir rungtynės.

AJC su JPSPP koordinaciniu centru ir Šakių rajono savivaldybės visuomenės sveikatos biuru suorganizavo jaunimui skirtą renginį „Būk sveikas“. Šio renginio metu visiems norintiems jaunuoliams buvo atlikta kūno kompozicijos analizė. Atviras Šakių jaunimo centras sudomino jaunuolius skandinavišku žaidimu „Kubb“ ir stalo futbolo rungtynėmis. Taip pat, buvo organizuojama viktorina, kurios metu norint gauti prizą reikėjo atsakyti į įvairius klausimus sveikatos tema. Šio renginio metu jaunimas buvo skatinamas rūpintis savo sveikata ir aktyviai leisti laisvalaikį su bendraamžiais.

Rugpjūčio mėnesį AJC buvo organizuojami du kino vakarai. Jie buvo organizuojami bendradarbiaujant kartu su JPSPP koordinaciniu centru. Pirmojo filmo vakaro metu buvo žiūrimas filmas apie aktualias jaunimo problemas: savęs pažinimą, nelaimingą meilę ir mąstymą apie savižudybę. Sulaukę gerų atsiliepimų iš jaunuolių buvo surengtas antras filmų vakaras. Šio vakaro metu buvo rodomas motyvuojantis filmas apie nepasidavimą ir savo tikslų siekimą. Vakarą pabaigėme aptarimu, kokius tikslus jaunuoliai norėtų pasiekti ir kaip tai galėtų padaryti.

Atviras jaunimo centras kartu su Zanavykų muziejumi suorganizavo vasaros užbaigimo šventę „Vasarą palydi zanavykai“, kurios metu buvo įtrauktas jaunimas. Šio renginio metu jaunimas aktyviai praleido laiką: dalyvavo edukacijose „Malūnų kiemas“ ir „Draugystė jungia mus“, tinklinio ir skandinaviško žaidimo rungtynėse. Taip pat susipažino su Šakiuose esančiomis jaunimo organizacijomis.

 AJC bendradarbiavo su Šakių bendruomenės pareigūne ir prisidėjo prie rugpjūčio 22 d. Gelgaudiškio dvaro prieigose ir dvaro parke vykusių orientacinių varžybų įgyvendinimo. Taip tarptautinę jaunimo dieną paminėjo ir palydėjo išeinančią vasarą daugiau kaip 30 vaikų ir jaunuolių iš socialinės rizikos šeimų, šeimynų, vaikų globos namų bei Šakių jaunųjų policijos rėmėjų..

Jaunimo reikalų departamentas prie Socialinės apsaugos ir darbo ministerijos dvidešimtmečio proga rugsėjo 8 – 12 dienomis skelbė jaunimo politikos savaitgalį, kurio metu visoje Lietuvoje buvo rengiami įvairūs renginiai. Šakiuose AJC ir JPSPP koordinacinis centras suorganizavo protmūšį, kuriame save išbandė „JPR“ jaunųjų policijos rėmėjų ir Sintautų „Opensix“ komandos.

Rugsėjo 10 d. buvo pasaulinė savižudybių prevencijos diena. Minėdami šią dieną JPSPP koordinacinis centras kartu su AJC ir Šakių bendruomenės pareigūne suorganizavo renginį „Savižudybė – ne išeitis“. Šio renginio metu jaunuoliai miesto gatvėse dalino skrajutes su naudinga informacija, dalyvavo viktorinoje ir žiūrėjo prevencinius filmus.

Rugsėjo 22 d. yra tarptautinė diena be automobilio. Šią dieną AJC kartu su JPSPP koordinaciniu centru ir Šakių rajono savivaldybės visuomenės sveikatos biuro specialistėmis surengė renginį „Kartų draugystė“, kuriame aktyviai dalyvavo Šakių rajono jaunimas ir Šakių rajono aklųjų ir silpnaregių sąjungos nariai. Dalyviai mokėsi vaikščioti šiaurietiškomis lazdomis, buvo atliekama kūno kompozicijos analizė ir su "Dangerous & Drunk" akiniais mėtė krepšinio kamuolį. Šio renginio metu jaunuoliai užmezgė ryšį su vyresnio amžiaus žmonėmis, turinčiais regėjimo negalią.

Spalio mėn. AJC ir JPSPP organizavo „Sveikatos šaradas“. Šio renginio metu jaunimas turėjo galimybę smagiai praleisti laiką, žaisdami šaradas, bendraudami ir bendradarbiaudami komandoje, ir įgyti žinių sveikos mitybos, fizinio aktyvumo temomis. Taip pat kalbėjome apie įvairių ligų atsiradimą bei buvo aptarta, kur ieškoti pagalbos susirgus.

Lapkričio – gruodžio mėnesiais AJC kartu su Marijampolės apskr. VPK Šakių r. policijos komisariatu įgyvendino projektą „Mes – prieš smurtą 2016“. Šio projekto metu Sintautuose, Šakių mieste ir Griškabūdyje organizavome „Gerumo dienos“ akcijas. Jų metu praeiviams buvo suteikta informacija apie smurto artimoje aplinkoje problemą, vaišinami nemokama gerumo arbata ir sausainiais, išdalintos skrajutes ir lankstinukai su informacija, kur kreiptis pagalbos, jei yra patiriamos patyčios ar smurtas. Šakių atvirajame jaunimo centre vyko jaunimo prevencinių filmukų apie patyčias ir smurtą peržiūra. Apie patyčių problemą ir smurtą lyties pagrindu santykiuose tarp jaunimo Šakių „Varpo“ mokykloje aštuntos ir devintos klasės moksleiviams pasakojo Moterų informacijos centro lektorės. Be to, projekto metu buvo filmuojama socialinė reklama prieš smurtą ir patyčias, ir išleistas kalendorius, kuriam savo nuomonę apie smurtą šeimose ir atvaizdus pateikė 12 įvairių profesijų atstovių, žinomų Šakių rajono moterų, merginų.

Gruodžio mėnesį buvo įgyvendintas projektas „Įjunk šviesą“ ir suorganizuota jaunimo konferencija. Tai tradicinė šventinė Šakių rajono jaunimo konferencija, kurios metu buvo skatinami Šakių rajono jaunimui nusipelnę asmenys, organizacijos, įmonės ar įstaigos bei Šakių rajonui nusipelnęs jaunimas, jaunimo organizacijos, neformalios jaunimo grupės bei organizacijos, dirbančios su jaunimu.

2016 metais į AJC reguliariai rinkosi jaunieji policijos rėmėjai, Šakių rajono mokinių tarybos ir baltųjų pirštinių savanoriai, kurie čia organizavo savo susitikimus. Jų metu aktyvus motyvuotas Šakių jaunimas susirinkdavo spręsti problemas, aptarti ir organizuoti savo veiklas ar tiesiog susiburti ir smagiai praleisti laiką. Patalpose rinkosi ir Šakių „Žiburio“ gimnazijos psichoterapijos grupė, kuriai vasaros metu buvo sunku rasti vietą savo susitikimams. Kasdien į AJC rinkosi jaunimas, kuris naudojosi arbatos kampelio paslaugomis, žaidė stalo tenisą ir futbolą, stalo žaidimus, žiūrėjo filmus ar tiesiog bendravo su savo bendraamžiais.